text: রামপালে দেড় হাজার মানুষ পেল ঈদের পোশাক
  ঈদুল ফিতর উপলক্ষে বাগেরহাটের রামপালে দেড় হাজার হতদরিদ্র মানুষের মাঝে বাগেরহাট-২ আসনের সংসদ সদস্য শেখ তন্ময়ের পক্ষ থেকে ঈদের নতুন পোশাক বিতরণ করা হয়েছে। বুধবার (১২ মে) দুপুরে রামপাল উপজেলার বাঁশতলী স্কুল মাঠে স্থানীয় বিভিন্ন এলাকার ভ্যান চালক, নসিমন চালক, কৃষক, নৌকার মাঝি, দিনমজুরদের মাঝে শাড়ি, লুঙ্গি ও পাঞ্জাবী বিতরণ করা হয়।
  পোশাক বিতরণ অনুষ্ঠানে বাগেরহাট জেলা স্বেচ্ছাসেবকলীগের আহবায়ক ও বাঁশতলী ইউনিয়ন পরিষদের নবনির্বাচিত চেয়ারম্যান মোস্তাফিজুর রহমান সোহেলের সভাপতিত্বে রামপাল উপজেলার সাবেক চেয়ারম্যান শেখ আবুসাইদ, ইউনিয়ন পরিষদের সদস্যবৃন্দসহ ইউনিয়ন আওয়ামীলীগ ও অংগ সংগঠনের নেতাকর্মীরা উপস্থিত ছিলেন।
  বাঁশতলী ইউনিয়ন পরিষদের নব নির্বাচিত চেয়ারম্যান মোস্তাফিজুর রহমান সোহেল বলেন, করোনা মহামারী ও লকডাউনের কারনে মানুষ কর্মহীন হয়ে পড়েছে। তাই দরিদ্র এসব মানুষের মাঝে ঈদ উপলক্ষে বাগেরহাট-২ আসনের সংসদ সদস্য শেখ তন্ময় ভাইয়ের পক্ষ থেকে শাড়ি, লুঙ্গি ও পাঞ্জাবী বিতরণ করা হয়েছে। আমরা আগামী দিন গুলোতেও অসহায় মানুষের পাশে থাকবো বলে জানান তিনি।